Zagreb, 29. svibnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnice Elizabete Kos, pomoćnice ministra zaštite okoliša i energetike,** na 87. sjednici, održanoj 29. svibnja 2020.g., donosi sljedeću

**ODLUKU**

**Postupak za odlučivanje o sukobu interesa protiv dužnosnice Elizabete Kos, pomoćnice ministra zaštite okoliša i energetike, neće se pokrenuti, jer u odnosu na njezino članstvo u Vijeću za vodne usluge, s obzirom na pravodobno podnešenu ostavku te nesudjelovanje u radu tog tijela od kojeg nije primala naknadu, ne proizlaze okolnosti koje bi upućivale na moguću povredu odredbi ZSSI-a.**

Obrazloženje

U Povjerenstvu je dana 8. travnja 2019.g. pod brojem 711-U-1590-P-128/19-01-3 zaprimljena neanonimna prijava mogućeg sukoba interesa podnesena protiv dužnosnice Elizabete Kos, pomoćnice ministra zaštite okoliša i energetike, povodom koje se vodi predmet P-128/19. Navedena prijava dostavljena je i drugim državnim tijelima, među kojima je i Ministarstvozaštite okoliša i energetike.

U navedenoj prijavi se ponajprije traži postupanje dužnosnika Tomislava Ćorića, ministra zaštite okoliša i energetike te Samostalnog Sektora za upravnu inspekciju, vezano za očitovanje Ministarstva zaštite okoliša i energetike, KLASA: 041-01/18-01/17 od 21. ožujka 2019.g., upućeno Uredu Pučke pravobraniteljice, a povodom traženja navedenog državnog tijela.

Uz prijavu priložena je i odluka Povjerenstva Broj: 711-I-157-P-156-16/17-07-11 od 3. veljače 2017.g. kojom je utvrđeno da je dužnosnica Elizabeta Kos istovremenim obnašanjem dužnosti pomoćnice ministra poljoprivrede u razdoblju od 11. veljače 2016.g. do 8. prosinca 2016.g., a potom obnašanjem dužnosti pomoćnice ministra zaštite okoliša i energetike u razdoblju od 8. prosinca 2016.g. do dana donošenja iste Odluke i obnašanjem javne dužnosti članice i predsjednice Vijeća za vodne usluge, počinila povredu članka 13. stavka 1. ZSSI-a.

Kako iz sadržaja prijave nisu proizlazile okolnosti koje bi upućivale na moguću povredu odredbi ZSSI-a počinjenu od strane dužnosnice Elizabete Kos, Povjerenstvo je dopisom Broj: 711-I-810-P-128/19-02-17 od 10. travnja 2019.g. pozvalo podnositelja da precizira takve okolnosti.

Podnositelj je dana 18. travnja 2019.g. pod brojem 711-U-1742- P-128/19-03-3 dostavio dopunu prijave mogućeg sukoba interesa u kojoj navodi da da dužnosnica Elizabeta Kos nije postupila sukladno nalogu iz Odluke Povjerenstva od 3. veljače 2017. te da obavlja funkciju predsjednice Vijeća za vodne usluge, što je objavljeno na internetskim stranicama Ministarstva zaštite okoliša i energetike.

Povjerenstvo utvrđuje da je u predmetu P-156/17 dana 13. ožujka 2017.g. zaprimilo Obavijest o podnošenju zahtjeva za razrješenjem dužnosti predsjednice i člana Vijeća za vodne usluge, od strane dužnosnice Elizabete Kos, kojim se obavještava da je imajući u vidu odluku Povjerenstva od 3. veljače 2017.g. poduzela korake za razrješenje u okviru svojih mogućnosti kao i zahtjev za razrješenjem dužnosti predsjednice i člana Vijeća za vodne usluge, koji je dužnosnica Elizabeta Kos uputila Ministarstvu zaštite okoliša i energetike i Vijeću za vodne usluge 22. veljače 2017.g.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Članak 3. stavak 1. podstavak 26. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15.) propisivao je da su pomoćnici ministara dužnosnici u smislu navedenog Zakona. Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Navedeni Zakon dalje propisuje kako upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik.

Člankom 69. stavkom 1. Zakona o sustavu državne uprave („Narodne novine“ broj 66/19.) propisano je da će ministarstva najkasnije u roku od 30 dana od dana stupanja na snagu pravilnika o unutarnjem redu iz članka 65. stavka 5. toga Zakona pokrenuti postupke imenovanja ravnatelja upravnih organizacija u sastavu ministarstava. Stavkom 2. istog članka Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja iz stavka 1. toga članka. Isto tako, člankom 3. stavkom 2. ZSSI-a propisano je da se odredbe toga Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske.

Uvidom u Registar dužnosnika utvrđeno je da dužnosnica Elizabeta Kos dužnost pomoćnika ministra zaštite okoliša i energetike obnaša od 18. prosinca 2016.g. te je, slijedom svega ranije navedenog, povodom obnašanja navedene dužnosti obvezna postupati sukladno odredbama ZSSI-a. Stoga, iako je članak 3. stavak 1. podstavak 26. ZSSI-a, koji je propisivao da su pomoćnici ministara dužnosnici u smislu odredbi ZSSI-a, brisan izmjenama i dopunama ZSSI-a („Narodne novine“ broj 98/19.), dužnosnicu Elizabeta Kos, koja je nastavila obnašati dužnost pomoćnice ministra zaštite okoliša i energetike, i nadalje obvezuju odredbe ZSSI-a u obnašanju te dužnosti, do imenovanja ravnatelja sukladno članku 69. stavku 2. Zakona o sustavu državne uprave.

Povjerenstvo je radi provjere osnovanosti i vjerodostojnosti navoda iz zaprimljene anonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje od Vijeća za vodne usluge dopisom Broj: 711-I-986-P-128/19-04-17 od 10. svibnja 2019.g. vezano za okolnosti je li Vijeće za vodne usluge poduzimalo radnje po primitku zahtjeva za razrješenjem obavljanja funkcije u Vijeću za vodne usluge koji je podnijela dužnosnica Elizabeta Kos, kao i je li prema njihovim saznanjima ministarstvo nadležno za vodno gospodarstvo pokrenulo postupak razrješenja povodom navedenog zahtjeva te jesu li Vlada Republike Hrvatske i Hrvatski sabor postupali po zahtjevu dužnosnice i kakve su odluke donijeli, zajedno sa dokumentacijom koja se odnosi na postupanje povodom zahtjeva za razrješenje.

Istim je dopisom zatraženo i očitovanje sudjeluje li dužnosnica Elizabeta Kos u radu Vijeća za vodne usluge u razdoblju nakon podnošenja navedenog zahtjeva od studenoga 2017.g. do danas te prima li naknadu za svoj rad i koliko ista iznosi. Povjerenstvo je potom Ministarstvu zaštite okoliša i energetike uputilo dopis Broj: 711-I-1196-P-128/19-05-17 od 13. lipnja 2019.g. kojim je zatraženo prosljeđivanje istog Vijeću za vodne usluge na očitovanje, obzirom da se na internetskoj stranici Ministarstva navode podaci o tome tijelu te da nije zaprimljena povratnica sa adrese sjedište Vijeća za vodne usluge.

Vijeće za vodne usluge očitovalo se dopisom koji je zaprimljen pod brojem 711-U-2705-P-128/19-06-3 dana 24. srpnja 2019.g. u kojem se navodi da je Vijeće za vodne usluge, po primitku zahtjeva za razrješenjem obavljanja funkcije člana odnosno ostavke na mjesto predsjednice Elizabete Kos, skrenulo pozornost da Vijeće za vodne usluge, zbog ostavke članova, do imenovanja novih članova djeluje u smanjenom sastavu, što je prikazano i u Izvješću o radu za 2017.g., koje je Hrvatski sabor prihvatio na 11. sjednici 23. ožujka 2019.g. U očitovanju se iznosi da Vijeće za vodne usluge ne raspolaže saznanjima o trenutnom statusu postupka razrješenja dosadašnjih i imenovanju novih članova Vijeća za vodne usluge te se navodi da Elizabeta Kos od podnošenja zahtjeva za razrješenje Ministarstvu zaštite okoliša i energetike i dostave obavijesti o istom Vijeću za vodne usluge dana 23. veljače 2017.g., ne sudjeluje u radu tog tijela te se u evidenciji vodi kao odsutni član, sukladno čemu ne prima niti naknadu za rad, jer ju prema dostupnim podacima Hrvatski sabor nije razriješio funkcije predsjednika.

Povjerenstvo je izvršilo uvid u zapisnike sa sjednica Vijeća za vodne usluge, koji su dostavljeno dana 3. studenoga 2017.g. pod brojem 711-U-6704-P-156-16/17-11-2. Iz navedenih zapisnika sa sjednica održanih dana 23. veljače 2017.g. (70. sjednica), 2. ožujka 2017.g. (71. sjednica), 16. ožujka 2017.g. (72. sjednica), 23. ožujka 2017.g. (73. sjednica), 12. travnja 2017.g. (74. sjednica), 14. svibnja 2017.g. (75. sjednica), 1. lipnja 2017.g. (76. sjednica), 27. lipnja 2017.g. (77. sjednica), 6. srpnja 2017.g. (78. sjednica), 28. rujna 2017.g. (79. sjednica), 12. listopada 2017.g. (80. sjednica) te 12. listopada 2017.g. (80. sjednica), proizlazi da dužnosnica Elizabeta Kos nije sudjelovala u radu Vijeća za vodne usluge, već je navedena kao odustni član.

Člankom 13. stavkom 1. ZSSI propisano je da za vrijeme obnašanja javne dužnosti na koju je dužnosnik izabran odnosno imenovan, dužnosnik ne smije obnašati drugu javnu dužnost, osim ako je zakonom drugačije propisano.

Člankom 217. Zakona o vodama („Narodne novine“ broj 153/09, 63/11., 130/11., 56/13., 14/14. i 46/18.) bilo je propisano u članku 217. stavku 3. da članove Vijeća imenuje i razrješuje Hrvatski sabor, na prijedlog Vlade Republike Hrvatske.

Člankom 65. stavkom 4. važećeg Zakona o vodnim uslugama („Narodne novine“ broj 66/19.) propisano je da članove Vijeća za vodne usluge, uključujući predsjednika, potpredsjednika i tajnika Vijeća za vodne usluge, imenuje i razrješuje Hrvatski sabor, na prijedlog Vlade Republike Hrvatske.

Člankom 106. stavkom 1. Zakona o vodnim uslugama propisano je da Vijeće za vodne usluge osnovano Zakonom o vodama („Narodne novine“, br. 153/09., 63/11., 130/11., 56/13., 14/14., 46/18.) nastavlja poslovati u skladu s odredbama toga Zakona. Sukaldno stavku 2. istog članka Zakona u roku od jedne godine od dana stupanja na snagu uredbe iz članka 74. stavka 3. toga Zakona imenovat će se članovi Vijeća za vodne usluge, a dosadašnji članovi Vijeća za vodne usluge razriješiti.

Vezano za utvrđenu nezakonitost obavljanja funkcije u Vijeću za vodne usluge, Povjerenstvo je utvrdilo da je dužnosnica Elizabeta Kos ubrzo po donošenju odluke Povjerenstva od 3. veljače 2017.g., već dana 22. veljače 2017.g. zatražila od resornog ministra da se pokrene postupak razriješena, odnosno poduzela je sve potrebne radnje usmjerene formalnom razrješenju od obavljanja funkcije u navedenom državnom tijelu, što je u nadležnosti Hrvatskog sabora koji ih imenuje i razrješava. Pored toga, iako je i dalje formalna članica Vijeća za vodne usluge, iz očitovanja tog tijela proizlazi da dužnosnica Elizabeta Kos od podnošenja zahtjeva za razrješenje dana 23. veljače 2017. ne sudjeluje njegovu radu te da se u evidenciji vodi kao odsutni član, slijedom čega ne prima naknadu za rad u Vijeću za vodne usluge. Navedeno proizlazi i iz sadržaja zapisnika sa sjednica u kojima se navodi da je dužnosnica odsutni član Vijeća za vodne usluge.

Imajući u vidu da je dužnosnica odmah po donošenju odluke Povjerenstva zatražila da ju se razriješi funkcije u Vijeću za vodne usluge, poduzimajući time sa svoje strane sve potrebne radnje da se otkloni utvrđena povreda, a da bez vlastite odgovornosti u propisanoj proceduri nije razriješena od obavljanja te funckije, kao i da nije sudjelovala u radu Vijeća za vodne usluge te da nije primala naknadu za rad, nisu utvrđene okolnosti koje bi upućivale na moguću povredu odredbe članka 13. stavka 1. ZSSI-a.

Povjerenstvo stoga ocjenjuje navode prijave neosnovanima i nevjerodostojnima, jer iz navedenih okolnosti odgovaranja na pritužbu te pravodobnog podnošenja ostavke na mjesto člana Vijeća za vodne usluge, ne proizlazi moguća povreda odredbi ZSSI-a. Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Elizabeta Kos, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana